和謝孟彝祕丞館中書懷
作者：程公許
朝代：宋

paragraphs: 虎頭一生信癡絕，虛名誤人可多竊。
蕭踈白髮寧可貸，流浪紅塵幾時歇。
三神山夐隔囂紛，衆君子聚瑩冰雪。
麈犀時接寶唾香，玄關要待玉{𥫗氐}掣。
緬懷元祐載賡唱，誰爲崇丘補亡缺。
直廬竹帛不停披，酺池齋盂寧浪出。
故都何在渺烟埃，湖山也自佳風月。
擬結齊盟修故事，莫向深杯辭百罰。
烝哉與我心事同，詩來可作成規揭。
甚慙老醜强塗抹，得與嬋娟夸二八。
靜思世故殊未艾，澒洞憂端不可掇。
由來館殿育英髦，期爲朝家效絲髮。
不然坐費玉帛招，奚異信手沙土撮。
天閽何曾九關隔，愚慮或補萬分一。
諸君信是廊廟具，老我已愧瓶罌溢。
驚看淋漓灑巨軸，豈比呻吟點枯筆。
吾儕立名要不朽，榮祿過眼才一瞥。
從今朝謁得休暇，勿使文會多間闊。
摩挲尊罍品書畫，上下古今商得失。
乞歸早得隠林巖，誇與漁樵舊人說。